PT-CZ-ESL-SEC-B2-3-ATT5

**E puraňi phurd**

Le Karoľiskeri phurd hiňi mekpuraneder phurd, so terďol predal e len Vltava. Hiňi 515,76 metri ďinďarďi the 9,40 dži 9,50 metri buchľi. Kerďi hiňi dešušovecna oblukenca the duje veženca. Pro Čechi oda hin o štarto baruno phurďaskero ačhaviben - pal la Juditakeri phurd, e Písecko the e Roudnicko phurd.

Mek puraneder sar le Karloskeri phurd has e phurd la Juditakeri. Prahate la diňa te ačhavel o thagaris, o Vladislav I., pal o berš 1158 vaš e puraňi kaštuňi phurd, so odoj akor terďolas u jekhetaňarlas e Cikňi sera le Purane Foroha. Mukľa te vičinel pal peskeri romňi. Aľe so pes na ačhiľa - la Juditakeri phurť čhiďa tele o baro paňi, u akana kampelas te ačhavel nevi phurd – bije late pes na doresenas o manuša predal e Vltava ko thagaris pro Prahakero burkos.

Vaš oda o thagaris, o Karoľis IV., vičinďa bare astrologen, kaj leske te phenen kana, pre savo ďives pes kamel te kerel e nevi phurd, kaj o ačhaviben te džal mištes u kaj e nevi phurd but berš te ľikerel. Phende leske. O thagaris diňa pre lengere goďaver lava u korkoro peskere vasteha thoďa o peršo bar pre Karoľiskeri phurd - ďivese 9. 7. andro berš 1357, puntošne pandže orendar the tranda the jekha minutenca. E nevi baruňi phurd ačhavelas o hirošno Petr Parléř. Has dokerďi až andro berš 1402. Aľe akor na dičholas, sar adaďives – na has pre late ňisave sochi. O sochi pre late chudle te thovel až andro 17. šelberš. Kana sas e phurd ačhaďi, akor mek lake phenenas ča „baruňi“ abo „Prahakeri“ phurd. Aľe nasigeder, avka varekana pašal o berš 1870 pes imar diňa andre goďi sar „Karoľiskeri phurd.“