PT-CZ-ESL-SEC-B2-7-ATT1

**Vilbachatar dži andre Anglija**

Pre Slovensko hin jekh gav, kaj bešen 2 780 nipi, lendar hine 1 870 Roma. O gav pes vičinel Viľbacha (Bystrany), hin andro okresis Novejsis (Spišská Nová Ves). Ke Viľbacha hin but Romen murimen khera, aľe o Roma dživen odoj tiž andre čorikane khera, ča avka zmarde le kaštendar, bľachendar. Le Romen nane buťi, vaš oda mušinen te phrel te kerel buťi andre aver štati.

Varesave Roma sas imar andre Belgia, Švicarsko the Ňizozemsko. Kodoj kamenas te chudel e buťi the o azilos, aľe na ačhile kodoj, avle pale pre Slovensko. Paľis e Slovensko gejľa andre EU, ta peske o Roma phende, hoj zumavena andre Anglija. Amen gejľam te dikhel, sar kodoj dživen varesave romane fameľiji.

E Květa Šandorovo dživel andre Anglija imar trin berš. Lakero Rom kodoj gejľa anglal, bo sas les kodoj fameľija. Sar peske arakhľa kher the buťi, vičinďa la romňa, jak te avel pal leste the le čhavenca. Dživel pes lenge mištes, phiren andre buťi u zakeren peske šukar love pro dživipen. Ňiko na dikhel pre lende či hine kale či parne. Kana bešenas pre Slovensko, ta tosara ušťile u na džanenas, so majinen te kerel. Varekana sas buťi, aľe ča phari buťi perdal o murša, le romňijenge ňiko buťi na delas. Frima love, na sas chaben, renti pro čhave. Kamenas te dživel feder.

Kana pes o Roma dodžandle, sar dživen o Šandorovci andre Angľija, kamle te džal pal lende, pal o feder dživipen. Odgejle peršo ča o murša. O romňija ačhile khere, pre savoreste sas korkore. Kerenas savoro vaš o kher, so kerenas o murša, hordinenas o košta, pharavenas len, so jegaver. Na džanenas, kana lengere Roma stradena o kher the e buťi, kaj te šaj džan pal lende.

Vaš o murša andre Anglija na sas savoro ajso loko. Na džanenas anglicko čhib. Bešenas pre kopa - andro jekh kher the biš manuša the buter. Sovenas ča kavka pre holo phuv. Kamenas, kaj pal lende te aven lengere čhave the o romňija, stradkerenas e buťi sar diline. Viľbachatar odgele šelthependa murša. Pro agor peske savore arakhle buťi – akana jekhbuter keren buťi ko chaben abo keren sar murara. Savi buťi hin, ta len.

Varesave Roma kamen te avel pale pre Slovensko, te cinel peske khera u te bararen peskere čhaven khere, aľe varesave pre Slovensko imar te džal pale na kamen. Pherdo Roma akanakes dživen feder, sar dživenas. Arakhle savoro, so kamenas. Imar len hin, so te del andro čaro. Na bešen andre kaštune khera u o čhave phiren žuže. Mi del lenge o Del bacht the sastipen.

Milan Šenki

Amaro gendalos Radio I Rota januaris/februaris 2007

<http://www.dzeno.cz/?c_id=13364>